Epäilty raiskaus tehtiin viime lauantain ja sunnuntain välisenä yönä.

Pohjanmaan poliisi ei vielä kerro tarkkaa tekoaikaa tai -paikkaa tutkinnallisista syistä. KUVAKAAPPAUS/GOOGLE EARTH

Meillä on nyt henkilöitä, joita me haluamme tavoittaa ja selvittää, että onko heillä osallisuutta tähän tapaukseen, sanoo tutkinnanjohtaja, rikoskomisario Mikko Uusimäki Vaasassa lauantain ja sunnuntain välisenä yönä tapahtuneesta epäillystä raiskauksesta.

Tapauksen tutkinta on vielä hyvin alkuvaiheessa.

- Eilen meille selvisi se tapahtuma-aika, mutta kun tutkinta on vielä alkuvaiheessa näin kesken, en pysty sitä tapahtuma-aikaa enkä paikkaa avaamaan.

Somehuhu käynnisti tutkinnan

Poliisi tiedotti keskiviikkona, että sosiaalisessa mediassa liikkuu huhu, jonka mukaan tyttö tai nainen olisi siepattu autoon Vaasan seudulla. Huhun mukaan uhri olisi tämän jälkeen raiskattu. Nyt poliisi ampuu tämän tiedon alas.

- Sieppaamisesta ikään kuin, että olisi liikkuvaan autoon ohikulkija kaapattu, semmoisesta ei ole kyse.

Raiskauksen uhri, rikosasiassa asianomistaja, on parikymppinen vaasalainen nainen, joka ilmoittautui poliisin kaipailtua uhria tiedotteessa.

- Meille tuli tieto, että asiaa puidaan somessa. Laitoimme tiedotteen, että jos tällainen on tapahtunut, siitä tultaisiin tekemään ilmoitus. Näin sitten tapahtuikin.

Poliisi ei ota kantaa epäiltyjen määrään. Näyttää kuitenkin siltä, että uhri ei tuntenut epäiltyä raiskaajaa tai raiskaajia.

- Tässä vaiheessa näyttää että ei.